CELEX: 32019R0765
Language: mt
Date: 2019-05-14 00:00:00
Title: Regolament ta' Implimentazzjoni tal-Kummissjoni (UE) 2019/765 tal-14 ta' Mejju 2019 li jirrevoka d-dazju anti-dumping fuq l-importazzjonijiet tal-bijoetanol li joriġina mill-Istati Uniti tal-Amerika u li jtemm il-proċedimenti fir-rigward ta' tali importazzjonijiet, wara rieżami ta' skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill

15.5.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 126/4
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/765
         tal-14 ta' Mejju 2019
         li jirrevoka d-dazju anti-dumping fuq l-importazzjonijiet tal-bijoetanol li joriġina mill-Istati Uniti tal-Amerika u li jtemm il-proċedimenti fir-rigward ta' tali importazzjonijiet, wara rieżami ta' skadenza skont l-Artikolu 11(2) tar-Regolament (UE) 2016/1036 tal-Parlament Ewropew u tal-Kunsill
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament bażiku”), u b'mod partikolari l-Artikolu 11(2) tiegħu,
         Wara li kkonsultat lill-Istati Membri,
         Billi:
         1.   PROĊEDURA
         
         1.1.   Miżuri fis-seħħ
         
         
                     (1)
                  
                  
                     Wara investigazzjoni anti-dumping (“l-investigazzjoni oriġinali”), permezz tar-Regolament ta' Implimentazzjoni (UE) Nru 157/2013 (2), il-Kunsill impona dazju anti-dumping definittiv ta' EUR 62,3 għal kull tunnellata metrika (“tunnellata”) fuq l-importazzjonijiet tal-bijoetanol li joriġinaw mill-Istati Uniti tal-Amerika (“l-Istati Uniti” jew “il-pajjiż ikkonċernat”). Minn hawn 'il quddiem, dawn il-miżuri jissejħu “il-miżuri fis-seħħ”.
                  
               1.2.   Talba għal rieżami ta' skadenza
         
         
                     (2)
                  
                  
                     Wara l-pubblikazzjoni ta' avviż dwar l-iskadenza imminenti (3) tal-miżuri fis-seħħ, fis-7 ta' Novembru 2017, il-Kummissjoni rċeviet talba għall-bidu ta' rieżami ta' skadenza skont l-Artikolu 11(2) tar-Regolament (UE) 2016/1036.
                  
               
                     (3)
                  
                  
                     It-talba tressqet minn ePure (“l-applikant”) f'isem il-produtturi li jirrappreżentaw aktar minn 25 % tal-produzzjoni totali tal-Unjoni tal-bijoetanol.
                  
               
                     (4)
                  
                  
                     It-talba kienet imsejsa fuq ir-raġunijiet li l-iskadenza tal-miżuri x'aktarx twassal għall-kontinwazzjoni u għar-rikorrenza ta' dumping u għall-kontinwazzjoni u għar-rikorrenza ta' dannu għall-industrija tal-Unjoni.
                  
               1.3.   Bidu ta' rieżami ta' skadenza
         
         
                     (5)
                  
                  
                     Wara li stabbilixxiet li kien hemm biżżejjed evidenza għall-bidu ta' rieżami ta' skadenza, fl-20 ta' Frar 2018, il-Kummissjoni ħabbret, permezz ta' notifika ppubblikata f'Il-Ġurnal Uffiċjali tal-Unjoni Ewropea (4) (“in-Notifika tal-Bidu”), il-bidu ta' rieżami ta' skadenza skont l-Artikolu 11(2) tar-Regolament bażiku.
                  
               1.4.   Il-partijiet interessati
         
         
                     (6)
                  
                  
                     Fin-Notifika ta' Bidu, il-Kummissjoni stiednet lill-partijiet interessati jagħmlu kuntatt magħha sabiex jipparteċipaw fl-investigazzjoni. Barra minn hekk, il-Kummissjoni għarrfet b'mod speċifiku lill-produtturi magħrufin l-oħra tal-Unjoni, lill-produtturi esportaturi magħrufin, lill-operaturi tas-suq/lill-blenders u lill-awtoritajiet tal-Istati Uniti, lill-importaturi, il-fornituri u l-utenti, kif ukoll lin-negozjanti magħrufin dwar il-ftuħ tal-investigazzjoni u stednithom jieħdu sehem.
                  
               
                     (7)
                  
                  
                     Il-partijiet interessati kellhom l-opportunità li jikkummentaw dwar il-bidu tal-investigazzjoni u jitolbu seduta mal-Kummissjoni u/jew mal-Uffiċjal tas-Seduta fil-proċedimenti kummerċjali.
                  
               1.5.   Kampjunar
         
         
                     (8)
                  
                  
                     Fin-Notifika ta' Bidu tagħha, il-Kummissjoni ddikjarat li jaf tieħu kampjun tal-partijiet interessati skont l-Artikolu 17 tar-Regolament bażiku.
                  
               1.5.1.   Il-kampjunar tal-produtturi esportaturi u tal-operaturi tas-suq/tal-blenders fl-Istati Uniti
         
         
                     (9)
                  
                  
                     Sabiex tiddeċiedi jekk kienx meħtieġ kampjunar u, jekk iva, biex tagħżel kampjun, il-Kummissjoni talbet lill-produtturi esportaturi kollha u lill-operaturi tas-suq/lill-blenders fl-Istati Uniti jipprovdu l-informazzjoni speċifikata fin-Notifika ta' Bidu. Barra minn hekk, il-Kummissjoni talbet lill-awtoritajiet rilevanti tal-Istati Uniti jidentifikaw u/jew jikkuntattjaw produtturi esportaturi u operaturi tas-suq/blenders oħra, jekk ikun hemm, li jistgħu jkunu interessati jieħdu sehem fl-investigazzjoni.
                  
               
                     (10)
                  
                  
                     Tmien produtturi tal-bijofjuwils ippreżentaw ruħhom. Madankollu, l-ebda wieħed minnhom ma pproduċa l-prodott taħt rieżami.
                  
               
                     (11)
                  
                  
                     Barra minn dan, tliet assoċjazzjonijiet tal-bijofjuwils tal-Istati Uniti ppreżentaw ruħhom u kienu rreġistrati bħala partijiet interessati.
                  
               1.5.2.   Kampjunar tal-produtturi tal-Unjoni
         
         
                     (12)
                  
                  
                     Fin-Notifika ta' Bidu tagħha, il-Kummissjoni stqarret li kienet għażlet b'mod provviżorju kampjun tal-produtturi tal-Unjoni. Il-kampjun kien ibbażat primarjament fuq il-volum tal-produzzjoni, iżda nkisbet ukoll firxa ġeografika tajba kif ukoll rappreżentazzjoni tal-gruppi differenti. Il-kampjun propost kien jikkonsisti minn erba' produtturi tal-Unjoni u l-Kummissjoni stiednet lill-partijiet interessati jikkummentaw fuq il-kampjun provviżorju.
                  
               
                     (13)
                  
                  
                     Wara l-kummenti li waslu, produttur wieħed mill-kampjun preliminari ġie sostitwit minħabba r-relazzjoni tiegħu ma' produttur ieħor mill-kampjun preliminari. L-erba' produtturi fil-kampjun ammontaw għal 25 % tal-produzzjoni tal-Unjoni tal-bijoetanol matul il-perjodu tal-investigazzjoni ta' rieżami. Il-kampjun huwa rappreżentattiv tal-industrija tal-Unjoni.
                  
               1.5.3.   Il-kampjunar tal-importaturi
         
         
                     (14)
                  
                  
                     Biex tiddeċiedi jekk il-kampjunar kienx meħtieġ u, jekk iva, biex tagħżel kampjun, il-Kummissjoni talbet lill-importaturi mhux relatati biex jipprovdu l-informazzjoni speċifikata fin-Notifika ta' Bidu.
                  
               
                     (15)
                  
                  
                     Tliet importaturi mhux relatati pprovdew l-informazzjoni mitluba u qablu li jkunu inklużi fil-kampjun. Fuq din il-bażi, il-Kummissjoni ddeċidiet li l-kampjunar ma kienx meħtieġ.
                  
               1.6.   Nuqqas ta' kooperazzjoni
         
         
                     (16)
                  
                  
                     Peress li l-ebda wieħed mill-produtturi tal-Istati Uniti li ppreżentaw ruħhom matul l-eżerċizzju tal-kampjunar ma pproduċa l-prodott taħt rieżami fil-perjodu tal-investigazzjoni ta' rieżami, il-Kummissjoni kellha tapplika l-fatti disponibbli fir-rigward tal-produtturi esportaturi, f'konformità mal-Artikolu 18 tar-Regolament bażiku.
                  
               
                     (17)
                  
                  
                     Il-Kummissjoni nnotifikat lill-awtoritajiet tal-Istati Uniti dwar l-applikazzjoni tal-Artikolu 18(1) tar-Regolament bażiku u tathom l-opportunità li jikkummentaw. Il-Kummissjoni ma rċeviet l-ebda kumment.
                  
               
                     (18)
                  
                  
                     Minkejja li ma kkoopera l-ebda produttur esportatur, it-tliet assoċjazzjonijiet tal-bijofjuwil tal-Istati Uniti li ppreżentaw ruħhom għamlu sottomissjonijiet matul l-investigazzjoni. Dawk is-sottomissjonijiet ġew ikkunsidrati.
                  
               1.7.   It-tweġibiet għall-kwestjonarju
         
         
                     (19)
                  
                  
                     Il-Kummissjoni bagħtet kwestjonarji lill-erba' produtturi tal-Unjoni inklużi fil-kampjun u lit-tliet importaturi mhux relatati li ppreżentaw ruħhom.
                  
               
                     (20)
                  
                  
                     Ġew riċevuti tweġibiet għall-kwestjonarji mill-erba' produtturi tal-Unjoni inklużi fil-kampjun u mit-tliet importaturi mhux relatati. Tnejn mit-tliet importaturi mhux relatati fil-fatt ma importawx il-prodott taħt rieżami mill-pajjiż li ġie kkunsidrat fil-perjodu tal-investigazzjoni ta' rieżami u għalhekk ma ġewx ikkunsidrati aktar. It-tweġiba għall-kwestjonarju mill-importatur mhux relatat li jifdal tqieset kif xieraq.
                  
               1.8.   Iż-żjarat ta' verifika
         
         
                     (21)
                  
                  
                     Il-Kummissjoni fittxet u vverifikat l-informazzjoni kollha li qieset li kienet neċessarja għal determinazzjoni tal-probabbiltà ta' kontinwazzjoni jew rikorrenza ta' dumping, il-probabbiltà ta' kontinwazzjoni jew rikorrenza ta' dannu u l-interess tal-Unjoni. Iż-żjarat ta' verifika skont l-Artikolu 16 tar-Regolament bażiku twettqu fil-bini tal-kumpaniji li ġejjin:
                     Produtturi tal-Unjoni
                     
                                 —
                              
                              
                                 Pannonia Ethanol Zrt., Dunaföldvar, l-Ungerija
                              
                           
                                 —
                              
                              
                                 CropEnergies Bioethanol GmbH, Mannheim, il-Ġermanja
                              
                           
                                 —
                              
                              
                                 Cristanol, Bazancourt, Franza
                              
                           
                                 —
                              
                              
                                 Alco Bio Fuel N.V., Ghent, il-Belġju
                              
                           Importaturi
                     
                                 —
                              
                              
                                 Shell Trading Rotterdam B.V., Rotterdam, in-Netherlands
                              
                           
               1.9.   Proċedura ulterjuri
         
         
                     (22)
                  
                  
                     Minkejja n-nuqqas ta' kooperazzjoni tal-produtturi esportaturi, kif spjegat fil-premessi (10) u (16) sa (18), it-tliet assoċjazzjonijiet tal-bijofjuwil tal-Istati Uniti u l-ilmentatur issottomettew diversi settijiet ta' kummenti fir-rigward tal-bidu. Fid-dawl tal-konklużjonijiet taħt il-kapitolu 3 hawn taħt, dawn il-kummenti ma jiġux indirizzati aktar f'dan id-dokument.
                  
               
                     (23)
                  
                  
                     Fl-1 ta' Marzu 2019, il-Kummissjoni ddivulgat il-fatti u l-kunsiderazzjonijiet essenzjali li abbażi tagħhom kien maħsub li jiġi revokat id-dazju anti-dumping fis-seħħ (“id-divulgazzjoni”). Il-partijiet kollha ngħataw perjodu li fih setgħu jikkummentaw dwar id-divulgazzjoni.
                  
               
                     (24)
                  
                  
                     Fit-12 ta' Marzu 2019, l-applikant għamel sottomissjoni bil-miktub li fiha jesprimi l-opinjonijiet tiegħu dwar is-sejbiet tal-Kummissjoni. Fil-qosor, l-applikant ikkontesta l-konklużjoni preliminari tal-Kummissjoni li d-dumping ma kienx probabbli li jirrikorri li kieku l-miżuri jitħallew jiskadu.
                  
               
                     (25)
                  
                  
                     Fid-dawl ta' dawn il-kummenti, it-tliet assoċjazzjonijiet tal-bijofjuwil tal-Istati Uniti talbu seduta mas-servizzi tal-Kummissjoni li saret fid-19 ta' Marzu 2019. Sussegwentement għal din is-seduta, dawn l-assoċjazzjonijiet bagħtu dokumenti addizzjonali lill-Kummissjoni biex jappoġġjaw ċerti dikjarazzjonijiet. Fl-20 ta' Marzu 2019, l-applikant spjega l-opinjonijiet tiegħu f'seduta.
                  
               
                     (26)
                  
                  
                     Fejn xieraq, il-kummenti li ġew sottomessi mill-partijiet interessati ġew ikkunsidrati u ġew meqjusa.
                  
               1.10.   Il-perjodu ta' investigazzjoni u l-perjodu kkunsidrat
         
         
                     (27)
                  
                  
                     L-investigazzjoni tad-dumping u d-dannu kopriet il-perjodu mill-1 ta' Jannar 2017 sal-31 ta' Diċembru 2017 (“il-perjodu tal-investigazzjoni ta' rieżami”). L-eżaminazzjoni tax-xejriet rilevanti għall-valutazzjoni tad-dannu kopriet il-perjodu mill-1 ta' Jannar 2014 sat-tmiem tal-perjodu tal-investigazzjoni (“il-perjodu kkunsidrat”).
                  
               2.   PRODOTT TAĦT RIEŻAMI U PRODOTT SIMILI
         
         2.1.   Il-prodott taħt rieżami
         
         
                     (28)
                  
                  
                     Il-prodott taħt rieżami huwa l-bijoetanol, li xi drabi jissejjaħ il-“karburant etanol”, jiġifieri l-alkoħol etiliku prodott minn prodotti agrikoli (kif elenkat fl-Anness I tat-Trattat dwar il-Funzjonament tal-Unjoni Ewropea), denaturat jew le, esklużi prodotti b'kontenut ta' ilma ta' aktar minn 0,3 % (m/m) imkejjel skont l-istandard EN 15376, iżda inkluż l-alkoħol etiliku prodott minn prodotti agrikoli (kif elenkat fl-Anness I tat-Trattat dwar il-Funzjonament tal-Unjoni Ewropea) li jinsab f'taħlit ma' gażolina b'kontenut ta' alkoħol etiliku ta' aktar minn 10 % (v/v) li huwa maħsub għal użi ta' karburant li joriġina mill-Istati Uniti, li attwalment jaqa' taħt il-kodiċijiet NM ex 2207 10 00, ex 2207 20 00, ex 2208 90 99, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 50, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 u ex 3824 99 92 (il-kodiċijiet TARIC 2207100012, 2207200012, 2208909912, 2710122111, 2710122592, 2710123111, 2710124111, 2710124511, 2710124911, 2710125011, 2710127011, 2710129011, 3814001011, 3814009071, 3820000011 u 3824999266). Il-bijoetanol jista' jiġi prodott minn diversi feedstock agrikolu, bħall-kannamiela, il-pitrava ħelwa, il-patata, il-manjoka u l-qamħirrum. Jista' jkun hemm differenzi minuri fil-proċess tal-produzzjoni bejn il-produtturi.
                  
               
                     (29)
                  
                  
                     It-tipi kollha tal-bijoetanol u l-bijoetanol f'taħlitiet koperti minn dan ir-rieżami ta' skadenza, minkejja differenzi possibbli f'termini tal-feedstock użat għall-produzzjoni, jew varjazzjonijiet fil-proċess tal-produzzjoni, għandhom l-istess karatteristiċi bażiċi fiżiċi, kimiċi u tekniċi, jew karatteristiċi simili ħafna, u jintużaw għall-istess skopijiet. Il-varjazzjonijiet minuri possibbli fil-prodott taħt rieżami ma jbiddlux id-definizzjoni bażika tiegħu jew il-karatteristiċi tiegħu.
                  
               
                     (30)
                  
                  
                     Il-bijoetanol destinat għal applikazzjonijiet oħra apparti l-użu bħala fjuwil ma ġiex kopert mill-kamp ta' applikazzjoni tal-investigazzjoni oriġinali u għalhekk lanqas mhuwa kopert minn dan ir-rieżami ta' skadenza.
                  
               2.2.   Il-prodott simili
         
         
                     (31)
                  
                  
                     Fl-investigazzjoni oriġinali, il-Kummissjoni stabbiliet li l-bijoetanol li jiġi manifatturat mill-industrija tal-Unjoni u li jinbiegħ fis-suq tal-Unjoni għandu karatteristiċi fiżiċi, kimiċi u tekniċi bażiċi simili meta mqabbel mal-bijoetanol li jiġi esportat lejn l-Unjoni mill-Istati Uniti. Minkejja l-użu ta' firxa ta' feedstock agrikolu differenti bħala materja prima, il-bijoetanol li joriġina mill-Istati Uniti huwa interkambjabbli mal-bijoetanol li jiġi prodott fl-Unjoni.
                  
               
                     (32)
                  
                  
                     Id-differenza ewlenija bejn il-biċċa l-kbira tal-bijoetanol li jinbiegħ fis-suq tal-Istati Uniti u l-bijoetanol li jinbiegħ fis-suq tal-Unjoni tirrigwarda l-istandards differenti għall-kontenut ta' ndewwa. Il-produtturi tal-Istati Uniti tipikament jipproduċu l-bijoetanol b'kontenut tal-ilma ta' 0,5 % jew aktar filwaqt li l-ispeċifikazzjonijiet għas-suq tal-Unjoni jirrikjedu kontenut tal-ilma aktar baxx ta' massimu ta' 0,3 % li jitkejjel skont l-istandard EN 15376, li jirrikjedi rfinament addizzjonali mill-produtturi tal-pajjiżi terzi sabiex jiġu ssodisfati l-ispeċifikazzjonijiet għas-suq tal-Unjoni.
                  
               
                     (33)
                  
                  
                     Il-Kummissjoni ma rċeviet l-ebda kumment dwar il-prodott simili mill-partijiet interessati li ressqu kummenti f'dan ir-rieżami ta' skadenza. Għalhekk, il-Kummissjoni kkonfermat li dawk il-prodotti huma prodotti simili skont it-tifsira tal-Artikolu 1(4) tar-Regolament bażiku.
                  
               3.   IL-PROBABBILTÀ TA' KONTINWAZZJONI JEW RIKORRENZA TA' DUMPING
         
         3.1.   Kummenti preliminari
         
         
                     (34)
                  
                  
                     L-ebda wieħed mill-produtturi esportaturi tal-Istati Uniti jew mill-operaturi tas-suq/mill-blenders tal-prodott taħt rieżami ma kkoopera fl-investigazzjoni. Għalhekk, il-Kummissjoni użat il-fatti disponibbli, f'konformità mal-Artikolu 18 tar-Regolament bażiku, biex tistabbilixxi l-probabbiltà ta' kontinwazzjoni jew rikorrenza ta' dumping. F'dan ir-rigward, il-Kummissjoni użat id-data statistika (jiġifieri l-bażi tad-data tal-Artikolu 14(6), id-data tal-“Agricultural Marketing Resource Center” (iċ-Ċentru għar-Riżorsi ta' Kummerċjalizzazzjoni Agrikola) (“AGMRC”), l-istatistika tal-Kummissjoni Internazzjonali tal-Kummerċ tal-Istati Uniti (“US ITC”), u l-istatistika tal-Amministrazzjoni tal-Informazzjoni dwar l-Enerġija tal-Istati Uniti (“US EIA”)), kif ukoll l-informazzjoni li tingħata mill-applikant fit-talba għal rieżami.
                  
               
                     (35)
                  
                  
                     Il-Kummissjoni nnotifikat lill-awtoritajiet tal-Istati Uniti dwar l-applikazzjoni tal-Artikolu 18(1) tar-Regolament bażiku u tathom l-opportunità li jikkummentaw. Il-Kummissjoni ma rċeviet l-ebda kumment.
                  
               3.2.   Il-probabbiltà ta' kontinwazzjoni ta' dumping fl-Unjoni f'każ li l-miżuri jitħallew jiskadu
         
         
                     (36)
                  
                  
                     F'konformità mal-Artikolu 11(2) tar-Regolament bażiku, il-Kummissjoni eżaminat jekk id-dumping kienx qed isseħħ attwalment u jekk huwiex probabbli li l-iskadenza tal-miżuri twassal għal kontinwazzjoni jew rikorrenza ta' dumping.
                  
               
                     (37)
                  
                  
                     Matul il-perjodu kkunsidrat, inkluż il-perjodu tal-investigazzjoni ta' rieżami, l-esportazzjonijiet tal-bijoetanol li joriġinaw mill-Istati Uniti lejn l-Unjoni kienu negliġibbli. Skont il-bażi tad-data tal-Artikolu 14(6), l-importazzjonijiet mill-pajjiż ikkonċernat ammontaw għal 4 213,5-il tunnellata biss matul il-perjodu tal-investigazzjoni ta' rieżami, li jirrappreżentaw sehem mis-suq ta' 0,1 %. Il-biċċa l-kbira ta' dan il-volum (jiġifieri, 99 %) ġie importat fi Stat Membru wieħed matul xahar wieħed f'dik li tidher li hija konsenja waħda.
                  
               
                     (38)
                  
                  
                     Abbażi ta' dak l-isfond fattwali, il-Kummissjoni ħadet id-deċiżjoni preliminari li m'għandhiex biżżejjed data biex tikkonkludi li ammont rappreżentattiv tal-importazzjonijiet tal-prodott taħt rieżami matul il-perjodu tal-investigazzjoni ta' rieżami wera l-kontinwazzjoni ta' dumping fl-Unjoni.
                  
               
                     (39)
                  
                  
                     Sussegwentement, il-Kummissjoni eżaminat il-probabbiltà ta' rikorrenza ta' dumping mill-Istati Uniti abbażi tal-fatti disponibbli, f'konformità mal-Artikolu 18 tar-Regolament bażiku.
                  
               3.3.   Il-probabbiltà ta' rikorrenza ta' dumping f'każ li l-miżuri jitħallew jiskadu
         
         
                     (40)
                  
                  
                     Il-Kummissjoni analizzat jekk kienx hemm probabbiltà ta' rikorrenza ta' dumping f'każ li l-miżuri jiskadu. Waqt dan, saret analiżi tal-elementi li ġejjin: il-prezzijiet domestiċi tal-Istati Uniti, il-prezzijiet tal-esportazzjoni tal-Istati Uniti lejn pajjiżi terzi, il-kapaċità tal-produzzjoni, il-kapaċità ta' riżerva, il-konsum u l-istokkijiet tal-bijoetanol tal-produtturi kollha fl-Istati Uniti, irrispettivament jekk jikkonformawx jew le mal-kontenut ta' ndewwa tas-suq tal-Unjoni, u l-attraenza tas-suq tal-Unjoni.
                  
               
            Il-valur normali
         
         
                     (41)
                  
                  
                     Fin-nuqqas ta' kooperazzjoni mill-produtturi esportaturi tal-bijoetanol tal-Istati Uniti, il-valur normali kien ibbażat fuq id-data li ngħatat mill-applikant fit-talba għal rieżami, f'konformità mal-Artikolu 18 tar-Regolament bażiku.
                  
               
                     (42)
                  
                  
                     It-talba għal rieżami kienet ibbażata fuq id-data tal-AGMRC (5) disponibbli għall-pubbliku. It-talba għal rieżami użat il-prezz tal-bijoetanol f'wieħed mill-akbar stati tal-Istati Uniti li jipproduċu l-bijoetanol, Illinois, biex tistabbilixxi l-valur normali.
                  
               
                     (43)
                  
                  
                     Għall-finijiet ta' kompletezza, fil-kalkolu tagħha tal-valur normali, il-Kummissjoni inkludiet il-kwotazzjoni tal-prezz medju annwali tal-prezz tal-bejgħ domestiku fi ħdan erba' mill-akbar stati li jipproduċu l-bijoetanol fl-Istati Uniti li għalihom l-AGMRC ta data sħiħa għall-perjodu tal-investigazzjoni ta' rieżami, jiġifieri Iowa, Illinois, Nebraska u South Dakota.
                  
               
                     (44)
                  
                  
                     Barra minn dan, il-Kummissjoni vvalutat il-prezzijiet tas-suq tal-bijoetanol, kif ikkwotat fuq iċ-“Chicago Board of Trade” (il-Bord tal-Kummerċ ta' Chicago) (“CBOT”). Il-prezz medju tas-CBOT kien daqsxejn ogħla mill-prezz medju tal-bejgħ domestiku li ġie rrapportat mill-AGMRC fil-perjodu tal-investigazzjoni ta' rieżami.
                  
               
                     (45)
                  
                  
                     Abbażi tal-informazzjoni disponibbli għall-pubbliku, il-Kummissjoni sabet li l-istandards għall-bijoetanol applikabbli fl-Istati Uniti jvarjaw mill-istandards applikabbli fi swieq oħra, inklużi t-tliet swieq tal-esportazzjoni prinċipali tal-Istati Uniti, jiġifieri l-Brażil, il-Kanada u l-Perù, f'termini tar-rekwiżiti tal-kontenut tal-ilma. L-istandards tal-Istati Uniti kienu jippermettu l-ogħla kontenut tal-ilma meta mqabbel mas-swieq fil-Brażil, fil-Kanada u fil-Perù.
                  
               
                     (46)
                  
                  
                     Fit-talba għal rieżami, l-applikant talab li meta l-Kummissjoni tkun qed teżamina l-esportazzjonijiet potenzjali tal-bijoetanol tal-Istati Uniti lejn l-Unjoni, din għandha tqis l-ispejjeż addizzjonali tal-produzzjoni marbutin mat-tnaqqis tal-kontenut tal-ilma tal-bijoetanol (“il-primjum tal-konverżjoni tal-Unjoni”). Peress li din il-metodoloġija ntużat fl-investigazzjoni oriġinali, il-Kummissjoni aċċettat din l-affermazzjoni.
                  
               
                     (47)
                  
                  
                     Sabiex ikun jista' jsir paragun ġust f'konformità mal-Artikolu 2(10)(a) tar-Regolament bażiku, il-Kummissjoni aġġustat il-prezz tal-bejgħ domestiku tal-Istati Uniti abbażi tal-informazzjoni pprovduta mill-AGMRC u mis-CBOT għall-ispejjeż addizzjonali tal-konverżjoni marbutin mat-tnaqqis tal-kontenut tal-ilma tal-bijoetanol għall-esportazzjonijiet. Fin-nuqqas ta' kooperazzjoni mill-produtturi esportaturi tal-Istati Uniti, il-Kummissjoni ddependiet fuq id-data li ngħatat mill-applikant, li stmat li l-primjum tal-konverżjoni tal-Unjoni huwa ta' EUR 12,30 għal kull tunnellata. Sabiex jittieħed approċċ konservattiv, il-Kummissjoni applikat dan il-primjum għall-valur normali. Dan il-valur normali ntuża fil-kalkoli kollha tad-dumping, anki dawk li jużaw l-esportazzjonijiet lejn swieq fejn l-istandards għall-bijoetanol jippermettu kontenut ogħla tal-ilma meta mqabbel mal-istandard tal-Unjoni.
                  
               
            Il-prezz tal-esportazzjoni
         
         
                     (48)
                  
                  
                     Il-prezzijiet tal-esportazzjoni matul il-perjodu ta' investigazzjoni tar-rieżami ġew stabbiliti abbażi tad-data disponibbli għall-pubbliku, jiġifieri l-istatistika tal-US ITC. Fit-talba għal rieżami, l-applikant identifika l-Brażil, il-Kanada u l-Perù bħala t-tliet swieq tal-esportazzjoni prinċipali tal-Istati Uniti u ssuġġerixxa li l-probabbiltà ta' rikorrenza ta' dumping jenħtieġ li tiġi eżaminata abbażi tal-esportazzjonijiet tal-Istati Uniti lejn dawn il-pajjiżi. L-applikant ipprovda wkoll stimi għall-merkanzija internazzjonali u domestika, u għall-primjum tal-konverżjoni tal-Unjoni kif spjegat f'aktar dettall fil-premessa (47). Il-Kummissjoni aċċettat dan l-approċċ li ġie ssuġġerit mill-applikant u vvalutat il-prezzijiet tal-bejgħ tal-bijoetanol tal-Istati Uniti fuq it-tliet swieq tal-esportazzjoni prinċipali tal-Istati Uniti matul il-perjodu tal-investigazzjoni ta' rieżami.
                  
               
                     (49)
                  
                  
                     Barra minn hekk, għall-finijiet ta' kompletezza, il-Kummissjoni analizzat il-prezz medju tal-esportazzjoni tal-bejgħ totali tal-bijoetanol tal-Istati Uniti lejn is-swieq terzi, bl-esklużjoni tal-Unjoni.
                  
               
                     (50)
                  
                  
                     Il-prezzijiet tal-esportazzjoni disponibbli fil-bażi tad-data statistika tal-US ITC ġew irrapportati fil-livell frank sottobord (“FAS”). Il-Kummissjoni kkoreġiet din id-data għal-livell mill-fabbrika billi naqqset l-ispejjeż tat-trasport domestiku fl-Istati Uniti. Fin-nuqqas ta' kooperazzjoni mill-produtturi esportaturi tal-Istati Uniti, il-Kummissjoni ddependiet fuq l-informazzjoni dwar l-ispejjeż tat-trasport domestiku tal-Istati Uniti li ngħatat mill-applikant.
                  
               
                     (51)
                  
                  
                     Fin-nuqqas ta' evidenza li tissuġġerixxi mod ieħor, il-Kummissjoni kkunsidrat li l-prezzijiet tal-esportazzjoni tal-Istati Uniti lejn is-swieq tal-esportazzjoni individwali diġà inkludew l-ispejjeż tal-konverżjonjiet marbutin mat-tnaqqis tal-kontenut tal-ilma fil-bijoetanol. Għalhekk, il-Kummissjoni ma applikat l-ebda aġġustament għall-ispejjeż addizzjonali mġarrba mill-produtturi esportaturi tal-Istati Uniti.
                  
               
            Il-paragun
         
         
                     (52)
                  
                  
                     Il-valur normali medju ġie mqabbel mal-prezz medju tal-esportazzjoni ponderat mill-Istati Uniti lejn it-tliet swieq tal-esportazzjonijiet prinċipali tal-Istati Uniti, kif stabbilit hawn fuq, f'konformità mal-Artikolu 2(11) tar-Regolament bażiku, it-tnejn li huma fil-livell mill-fabbrika. Sar paragun ieħor bejn il-valur normali medju u l-prezz medju tal-esportazzjoni ponderat mill-Istati Uniti għas-swieq terzi kollha, bl-esklużjoni tal-Unjoni.
                  
               
                     (53)
                  
                  
                     Sabiex tagħmel valutazzjoni konservattiva, il-Kummissjoni użat valur normali biż-żieda tal-primjum tal-konverżjoni tal-Unjoni kif spjegat fil-premessa (47) u prezz tal-esportazzjoni li għalih il-Kummissjoni assumiet li kwalunkwe spiża tal-konverżjoni diġà kienet inkluża u għalhekk, ma kienx neċessarju li l-prezz tal-esportazzjoni jiġi aġġustat għall-ispejjeż tal-konverżjoni.
                  
               
            Il-marġni tad-dumping li juża l-prezzijiet tal-esportazzjoni lejn pajjiżi terzi matul il-perjodu tal-investigazzjoni ta' rieżami
         
         
                     (54)
                  
                  
                     Biex tistabbilixxi l-marġni tad-dumping fuq l-esportazzjonijiet lejn pajjiżi terzi, il-Kummissjoni qabblet il-valur normali abbażi tad-data kemm mill-AGMRC kif ukoll mis-CBOT mal-prezz tal-esportazzjoni lejn it-tliet swieq tal-esportazzjoni ewlenin tal-Istati Uniti u lejn is-swieq terzi kollha, bl-esklużjoni tal-Unjoni, aġġustat kif xieraq għal-livell mill-fabbrika.
                  
               
                     (55)
                  
                  
                     Il-Kummissjoni ddeterminat li ma nstab l-ebda dumping fil-perjodu tal-investigazzjoni ta' rieżami għall-esportazzjonijiet lejn it-tliet swieq tal-esportazzjoni ewlenin tal-Istati Uniti li ġew eżaminati b'mod individwali u lejn is-swieq terzi kollha, bl-esklużjoni tal-Unjoni, b'kollox, la meta kienet qed tqis id-data tal-AGMRC u lanqas meta kienet qed tqis il-prezz tas-CBOT għall-kalkolu tal-valur normali.
                  
               
                     (56)
                  
                  
                     Wara d-divulgazzjoni, l-applikant sostna li l-Kummissjoni kkonkludiet b'mod żbaljat li ma nstab l-ebda dumping fil-perjodu tal-investigazzjoni ta' rieżami. Fil-kummenti tiegħu dwar id-divulgazzjoni, l-applikant identifika dumping fuq żewġ swieq tal-esportazzjoni tal-Istati Uniti (l-Indja u l-Emirati Għarab Magħquda) kif ukoll fir-rigward tal-esportazzjonijiet lejn żewġ Stati Membri (Spanja u r-Renju Unit).
                  
               
                     (57)
                  
                  
                     Fir-rigward tal-affermazzjonijiet tal-applikant dwar l-esportazzjonijiet tal-Istati Uniti lejn iż-żewġ Stati Membri, għandu jiġi nnotat li l-analiżi tal-Kummissjoni kienet ibbażata fuq l-importazzjonijiet irreġistrati fil-bażi tad-data tal-Artikolu 14(6), li titqies li hija aktar affidabbli mill-istatistika dwar l-esportazzjoni tal-Istati Uniti biex jiġu ddeterminati l-volumi tal-importazzjoni mill-Istati Membri lejn l-Unjoni. Eżaminazzjoni ta' dawk l-importazzjonijiet lejn l-Istati Membri individwali ma kinitx rilevanti għall-investigazzjoni peress li l-Unjoni hija ttrattata bħala suq uniku wieħed, u ma kien hemm l-ebda allegazzjoni jew evidenza ta' dumping immirat fuq il-fajl (l-importazzjonijiet lejn l-Unjoni msemmija fil-premessa (37) ma żvelawx li jikkostitwixxu mudell ta' prezzijiet tal-esportazzjonijiet li jvarja b'mod sinifikanti bejn ir-reġjuni jew il-perjodi taż-żmien, u għalhekk ma ssodisfawx ir-rekwiżiti għal analiżi tad-dumping immirat, peress li, b'mod partikolari, aktar minn 99 % ta' dawk l-importazzjonijiet saru lejn Stat Membru wieħed).
                  
               
                     (58)
                  
                  
                     Fi kwalunkwe każ, l-importazzjonijiet mill-Istati Uniti lejn l-Unjoni tqiesu li kienu negliġibbli u mhux rappreżentattivi fil-perjodu ta' investigazzjoni tar-rieżami kif stabbilit fil-premessi (37) u (38).
                  
               
                     (59)
                  
                  
                     Il-Kummissjoni kkontrollat il-kalkolu li sar mill-applikant fis-sottomissjoni tagħha wara d-divulgazzjoni u, għall-kuntrarju tal-applikant, ma sabitx dumping ogħla mil-livell de minimis għall-esportazzjonijiet tal-Istati Uniti lejn l-Indja iżda sabet biss dumping limitat ogħla mil-livell de minimis ta' 3,1 % fuq l-esportazzjoni lejn l-Emirati Għarab Magħquda. Madankollu, l-esportazzjonijiet lejn l-Emirati Għarab Magħquda rrappreżentaw biss 3 % tal-esportazzjonijiet totali tal-bijoetanol tal-Istati Uniti u għalhekk waħedhom ma jistgħux jitqiesu bħala rappreżentattivi. Il-Kummissjoni sabet li d-differenza fir-riżultati ta' dawn iż-żewġ kalkoli hija kkawżata mill-fatt li l-applikant uża biss id-data minn Illinois biex jikkalkula l-valur normali minkejja li kienet disponibbli data sħiħa għal erba' stati tal-Istati Uniti u mir-rata tal-kambju li ntużat. Filwaqt li l-applikant uża rata tal-kambju medja annwali waħda biex jikkonverti l-valuri tal-esportazzjoni minn USD għal EUR, il-Kummissjoni kkonvertiet il-valuri tal-esportazzjoni f'xhur individwali tal-perjodu tal-investigazzjoni ta' rieżami bir-rata tal-kambju medja rispettiva ta' kull xahar. Fl-istess waqt, l-applikant uża benefiċċju għall-merkanzija domestika tal-Istati Uniti f'EUR f'livell kif propost fit-talba. Peress li l-applikant għamel stima tal-benefiċċji fit-talba f'USD, il-Kummissjoni kkonvertiet il-valur stmat f'USD għal EUR f'xhur individwali tal-perjodu tal-investigazzjoni ta' rieżami skont ir-rata tal-kambju medja rispettiva ta' kull xahar.
                  
               
                     (60)
                  
                  
                     Abbażi tas-sejba stabbilita fil-premessa (59), il-Kummissjoni qieset li s-sejbiet ta' dumping limitat fir-rigward tal-esportazzjonijiet lejn l-Emirati Għarab Magħquda ma kinux ta' tali natura li jreġġgħu lura s-sejbiet preċedenti tal-Kummissjoni dwar l-imġiba tal-ipprezzar tal-produtturi u/jew l-esportaturi tal-Istati Uniti fuq is-swieq terzi. Għaldaqstant, l-affermazzjoni kif stabbilita fil-premessa (56) trid tiġi rrifjutata.
                  
               
                     (61)
                  
                  
                     Barra minn hekk, irid jiġi nnotat li, kif spjegat fl-affermazzjoni (48), il-Kummissjoni eżaminat l-esportazzjonijiet tal-Istati Uniti lejn tliet swieq tal-esportazzjoni prinċipali tal-Istati Uniti għall-bijoetanol skont l-applikant. Permezz ta' dan, il-Kummissjoni, fin-nuqqas ta' kooperazzjoni mill-produtturi esportaturi tal-Istati Uniti, segwiet l-approċċ li ġie ssuġġerit mill-applikant fit-talba tiegħu. F'dan ir-rigward, l-applikant ma pprovda l-ebda ġustifikazzjoni għaliex it-tliet swieq tal-esportazzjoni tal-Istati Uniti li ġew indikati fit-talba tiegħu, u li ġew eżaminati mill-Kummissjoni, m'għadhomx jikkostitwixxu bażi xierqa għall-analiżi ta' prattiki potenzjali ta' dumping tal-produtturi u/jew l-esportaturi tal-Istati Uniti fuq is-swieq terzi. Bl-istess mod, l-applikant ma indikax għaliex l-erba' pajjiżi inklużi fil-kummenti dwar id-divulgazzjoni jkunu aktar rappreżentattivi, lanqas għaliex dawn ikunu aktar rappreżentattivi mill-prezzijiet medji tal-esportazzjoni tal-esportazzjonijiet kollha tal-Istati Uniti lejn pajjiżi terzi, bl-esklużjoni tal-Unjoni.
                  
               
                     (62)
                  
                  
                     Wara d-divulgazzjoni, l-applikant sostna wkoll li l-Kummissjoni naqset milli tikkunsidra l-analiżi ta' kull xahar li ngħatat mill-applikant, li tiżvela marġnijiet ta' dumping sinifikanti għall-esportazzjonijiet tal-Istati Uniti lejn swieq barranin.
                  
               
                     (63)
                  
                  
                     Il-Kummissjoni ħadet nota tas-sottomissjonijiet preċedenti tal-applikant dwar l-analiżi ta' kull xahar. Hija fakkret li, skont l-Artikolu 6(1) tar-Regolament bażiku, bl-għan li tinkiseb sejba rappreżentattiva, perjodu ta' investigazzjoni li jintgħażel fil-każ ta' dumping normalment m'għandux ikopri perjodu ta' inqas minn sitt xhur. F'dan il-każ, il-Kummissjoni kienet issuġġeriet perjodu ta' investigazzjoni ta' tnax-il xahar, flimkien mal-prattika tas-soltu tagħha għad-determinazzjonijiet tad-dumping u tad-dannu. Abbażi tal-perjodu ta' investigazzjoni kif propost mill-Kummissjoni, ġie kkalkulat marġni medju tad-dumping għall-perjodu tal-investigazzjoni ta' rieżami. L-analiżi tal-Kummissjoni wriet li fil-perjodu tal-investigazzjoni ta' rieżami kollu kemm hu, ma kien hemm l-ebda dumping fir-rigward tal-esportazzjonijiet lejn it-tliet swieq li ntgħażlu mill-applikant u lejn is-swieq terzi kollha, bl-esklużjoni tal-Unjoni, b'kollox. Dawn is-sejbiet ma indikawx il-probabbiltà ta' dumping dannuż ulterjuri, kif meħtieġ mill-Artikolu 11(2) tar-Regolament bażiku, anzi minflok indikaw l-oppost. Il-fatt li d-dumping seta' jiġi osservat f'xi xhur konkreti ma kienx determinattiv ta' konklużjoni differenti f'dan ir-rigward. B'mod partikolari, il-perjodu ta' investigazzjoni kollu kemm hu jservi bħala indikatur għad-dumping. Peress li l-applikant ma oġġezzjonax għall-użu ta' tnax-il xahar għall-perjodu ta' investigazzjoni fl-istadju tan-Notifika ta' Bidu (lanqas fi stadju aktar tard), il-Kummissjoni ma identifikat l-ebda raġuni biex tbiddel il-valutazzjoni tagħha tad-dumping għal perjodu iqsar. Fi kwalunkwe każ, il-Kummissjoni nnotat li perjodu ta' inqas minn sitt xhur għandu jintgħażel biss f'ċirkostanzi eċċezzjonali. Mill-Applikant ma ġietx issuġġerita l-preżenza ta' dawk iċ-ċirkostanzi, u lanqas il-Kummissjoni ma qieset li tali ċirkostanzi kienu preżenti. Bl-istess mod, il-fatt li eżista dumping għal xi destinazzjonijiet tal-esportazzjoni biss la jista' jitqies bħala determinattiv ta' prattiki ta' dumping tal-produtturi u/jew l-esportaturi tal-Istati Uniti fuq is-swieq terzi, u lanqas ma jista' jintuża biex jiġi dedott li d-dumping fil-konfront tal-Unjoni jerġa' jseħħ. Konsegwentement, din l-affermazzjoni trid tiġi rrifjutata.
                  
               3.3.1.   Il-kapaċità tal-produzzjoni, il-kapaċità ta' riżerva, il-konsum u l-istokkijiet
         
         
                     (64)
                  
                  
                     L-istatistika tal-US EIA (6) wriet kapaċità tal-produzzjoni tal-bijoetanol fl-Istati Uniti ta' 46,4 miljun tunnellata fil-perjodu tal-investigazzjoni ta' rieżami. Dan huwa aktar minn għaxar darbiet id-daqs tas-suq tal-Unjoni, fejn il-konsum ammonta għal 4,3 miljun tunnellata matul il-perjodu tal-investigazzjoni ta' rieżami.
                  
               
                     (65)
                  
                  
                     Madankollu, l-investigazzjoni ma sabet l-ebda kapaċità ta' riżerva fl-Istati Uniti. L-istatistika tal-US EIA wriet li l-produzzjoni tal-industrija tal-Istati Uniti kienet f'aktar minn 100 % (47,6 miljun tunnellata) tal-kapaċità nominali tal-produzzjoni tagħha matul il-perjodu tal-investigazzjoni ta' rieżami.
                  
               
                     (66)
                  
                  
                     Fit-talba tiegħu għal rieżami ta' skadenza, l-applikant ipprovda evidenza dwar il-provvista żejda fuq is-suq tal-Istati Uniti minħabba l-potenzjal tat-tkabbir limitat tal-konsum domestiku. Fis-sottomissjoni tiegħu tal-20 ta' Novembru 2018, l-applikant tenna din l-affermazzjoni.
                  
               
                     (67)
                  
                  
                     Il-Kummissjoni eżaminat il-konsum u l-esportazzjonijiet domestiċi abbażi tal-istatistika tal-US EIA u tal-US ITC u ddeterminat li l-produtturi tal-Istati Uniti esportaw biss 8 % tal-volumi tal-produzzjoni tagħhom fil-perjodu tal-investigazzjoni ta' rieżami. Għalhekk, il-maġġoranza kbira tal-produzzjoni tal-bijoetanol tal-Istati Unit ġiet ikkonsmata domestikament. Il-konsum tal-Istati Uniti ammonta għal 43,3 miljun tunnellata fil-perjodu tal-investigazzjoni ta' rieżami; għaldaqstant, dan irrappreżenta 91 % tal-produzzjoni tal-Istati Uniti u 93 % tal-kapaċità tal-produzzjoni tal-Istati Uniti.
                  
               
                     (68)
                  
                  
                     L-istokkijiet tal-bijoetanol ammontaw għal 2,9 miljun tunnellata, li jirrappreżentaw 6 % biss tal-produzzjoni totali tal-bijoetanol fl-Istati Uniti fil-perjodu tal-investigazzjoni ta' rieżami. Minkejja li dan il-volum ta' stokkijiet jammonta għal 68 % tal-konsum tal-Unjoni matul il-perjodu tal-investigazzjoni ta' rieżami, il-Kummissjoni kkunsidrat li l-volum jirrappreżenta livell normali neċessarju sabiex tiġi evitata kwalunkwe interruzzjoni fil-provvista. Il-Kummissjoni bbażat din il-konklużjoni fuq l-istatistika disponibbli għall-pubbliku mill-US EIA. Id-data storika wriet li l-istokkijiet tal-għeluq irrappreżentaw 9 % sa 12 % tal-produzzjoni totali tal-Istati Uniti mill-1992 sal-2003 u 5 % sa 7 % mill-2004 sal-perjodu tal-investigazzjoni ta' rieżami.
                  
               
                     (69)
                  
                  
                     Wara d-divulgazzjoni, l-applikant sostna li l-fatt li 8 % tal-produzzjoni tal-Istati Uniti tal-bijoetanol ġiet esportata fil-perjodu ta' investigazzjoni tar-rieżami kkostitwixxa evidenza ta' provvista żejda li għandha tiġi kkunsidrata f'perspettiva mad-daqs tas-suq tal-Unjoni, peress li tali volum tal-esportazzjoni rrappreżenta 98 % tal-konsum tal-Unjoni. Fl-istess waqt, l-applikant sostna li s-sitwazzjoni tal-provvista żejda tmur għall-agħar minħabba l-potenzjal tat-tkabbir limitat tal-konsum domestiku kif appoġġjat mix-xejra ta' volumi dejjem akbar li jiġu esportati mill-Istati Uniti.
                  
               
                     (70)
                  
                  
                     Il-Kummissjoni rrikonoxxiet li s-suq tal-Istati Uniti huwa ferm akbar mis-suq tal-Unjoni f'termini tal-produzzjoni, il-konsum u l-bejgħ tal-esportazzjoni. Madankollu, l-applikant ma pprovda l-ebda evidenza għaliex id-daqs tal-industrija tal-Istati Uniti għandu jindika probabbiltà ta' rikorrenza ta' dumping. L-applikant lanqas ma pprovda evidenza li turi li ż-żieda kontinwa ta' esportazzjonijiet kienet xprunata minn potenzjal tat-tkabbir limitat tal-konsum domestiku tal-Istati Uniti u mhux minn fatturi oħra, b'mod partikolari minn domanda li qed tiżdied għal-bijoetanol fis-swieq tal-pajjiżi terzi. Fil-fatt, l-investigazzjoni wriet li l-konsum tal-karburant etanol fit-tliet swieq tal-esportazzjoni prinċipali tal-Istati Uniti żdied b'1,3 miljun tunnellata, filwaqt li l-produzzjoni f'dawk il-pajjiżi żdiedet biss b'200 elf tunnellata. Barra minn hekk, l-investigazzjoni wriet li mhux il-produzzjoni u l-esportazzjonijiet tal-Istati Uniti biss kienu qed jiżdiedu, iżda anki l-konsum domestiku. Fil-perjodu kkunsidrat, il-produzzjoni tal-Istati Uniti żdiedet b'4,8 miljun tunnellata, l-esportazzjonijiet żdiedu b'1,5 miljun tunnellata, u l-konsum domestiku żdied bi 3,1 miljun tunnellata. Għalhekk, din l-affermazzjoni trid tiġi rrifjutata.
                  
               
                     (71)
                  
                  
                     Wara d-divulgazzjoni, l-applikant sostna wkoll li l-Kummissjoni kellha teżamina l-kapaċità massima tal-produzzjoni sostenibbli mogħtija mill-US EIA, li hija 4,5 % ogħla mill-kapaċità nominali u ogħla wkoll mill-produzzjoni tal-Istati Uniti fil-perjodu tal-investigazzjoni ta' rieżami. L-applikant issuġġerixxa li bil-kunsiderazzjoni tal-kapaċità massima tal-produzzjoni sostenibbli bħala l-kapaċità tal-produzzjoni attwali tal-industrija tal-Istati Uniti, kien hemm kapaċità ta' riżerva ta' 0,8 miljun tunnellata fil-perjodu tal-investigazzjoni ta' rieżami.
                  
               
                     (72)
                  
                  
                     Barra minn hekk, l-applikant ipprovda artikli tal-aħbarijiet li jmorru lura għal Settembru 2018 sa Jannar 2019 dwar l-għeluq tal-faċilitajiet tal-produzzjoni tal-etanol ippjanat minn diversi produtturi tal-Istati Uniti biex isostni l-allegazzjonijiet tiegħu tal-kapaċità ta' riżerva fl-Istati Uniti.
                  
               
                     (73)
                  
                  
                     F'dan ir-rigward, skont l-applikant, il-Kummissjoni mxiet mill-prattika tal-passat tagħha, li skontha meta l-kapaċità supplimentari [h]ija ta' kwantità sinifikanti meta mqabbla mal-konsum tal-Unjoni matul il-PIR (…) Jekk din il-kapaċità ntużat bħala esportazzjoni lejn l-Unjoni u biex tikkompeti bil-prezz mal-produtturi tal-Unjoni jew mal-importazzjonijiet ewlenin minn pajjiżi terzi, hemm probabbiltà qawwija li tali esportazzjonijiet isiru bi prezzijiet oġġett ta' dumping (7).
                  
               
                     (74)
                  
                  
                     Fir-rigward tal-affermazzjonijiet imsemmija fil-premessa (71), irid jiġi nnotat li l-US EIA rrapportat dwar il-kapaċità nominali u l-kapaċità massima tal-produzzjoni sostenibbli fis-snin 2011 u 2012 biss (8). Fis-snin ta' wara, ir-rapportar kien limitat għal data dwar il-kapaċità nominali. L-ebda data dwar il-kapaċità massima tal-produzzjoni sostenibbli ma kienet disponibbli għall-perjodu tal-investigazzjoni ta' rieżami jew għall-perjodu kkunsidrat. F'dan ir-rigward, il-Kummissjoni rrikonoxxiet li l-kapaċità nominali mhijiex neċessarjament limitu fiżiku għall-produzzjoni għal ħafna impjanti tal-etanol. Bl-applikazzjoni ta' tekniki operattivi aktar effiċjenti, diversi impjanti tal-etanol jistgħu joperaw f'livelli li jaqbżu l-kapaċità tal-produzzjoni nominali tagħhom. Madankollu, dan il-livell ta' operazzjoni, li jissejjaħ il-kapaċità massima sostenibbli, huwa soġġettiv b'mod inerenti (9) u, fost oħrajn, jiddependi fuq il-kontenut tal-ilma li l-produttur għandu l-ħsieb li jilħaq (10). Dan jirriżulta mill-evidenza fil-fajl li sabiex jintlaħaq kontenut baxx tal-ilma, kif meħtieġ għall-esportazzjonijiet lejn l-Unjoni, il-kapaċità massima tal-produzzjoni sostenibbli hija ferm aktar baxxa minn dik għall-kontenut ogħla tal-ilma. Għalhekk, il-Kummissjoni qieset li d-data storika għall-kapaċità massima tal-produzzjoni sostenibbli għall-2011 u għall-2012, li ma ġietx aġġornata, ma tikkostitwixxix indikazzjoni affidabbli tal-kapaċità tal-industrija tal-Istati Uniti li tipproduċi aktar mil-livell li ntlaħaq diġà matul il-perjodu tal-investigazzjoni ta' rieżami, li kif irrikonoxxiet diġà l-Kummissjoni kien ogħla mill-kapaċità tal-produzzjoni nominali. Għaldaqstant, il-Kummissjoni kkonfermat is-sejba oriġinali tagħha li l-evidenza fil-fajl, meta titqies kollha kemm hi, ma tindikax kapaċità ta' riżerva sinifikanti fl-Istati Uniti.
                  
               
                     (75)
                  
                  
                     Fir-rigward tal-għeluq potenzjali tal-faċilitajiet tal-produzzjoni tal-Istati Uniti, l-informazzjoni ma kinitx tikkonċerna l-perjodu tal-investigazzjoni ta' rieżami jew il-perjodu kkunsidrat. Għalkemm ir-rieżami ta' skadenza huwa eżerċizzju li jħares 'il quddiem, l-investigazzjoni teżamina b'mod strett dak li x'aktarx jiġri taħt il-kundizzjonijiet prevalenti matul il-perjodu tal-investigazzjoni ta' rieżami.
                  
               
                     (76)
                  
                  
                     Il-Kummissjoni qieset li l-affermazzjonijiet tal-applikant dwar il-kapaċità tal-produzzjoni kif deskritti fil-premessi (71) sa (73) ma kinux sostanzjati u għaldaqstant iridu jiġu rrifjutati.
                  
               
                     (77)
                  
                  
                     Wara d-divulgazzjoni, l-applikant sostna li l-livelli tal-istokk li jammontaw għal 6 % tal-produzzjoni ma setgħux jitqiesu bħala l-livell normali sabiex tiġi evitata interruzzjoni fil-provvista peress li l-istokkijiet tal-produtturi tal-Unjoni varjaw biss minn 1,5 % sa 4 %. L-applikant issottolinja wkoll li l-livelli attwali tal-istokkijiet huma 'l bogħod wisq mil-livelli normali, kif intwera minn artiklu tal-aħbarijiet li jmur lura għal Frar 2016 (11).
                  
               
                     (78)
                  
                  
                     Fir-rigward tal-livelli tal-istokk, l-applikant sostna wkoll li l-Kummissjoni naqset milli tindirizza tħassib prinċipali tal-industrija tal-Unjoni, li qies li, peress li l-industrija tal-Istati Uniti setgħet tesporta bi prezzijiet oġġett ta' dumping matul il-perjodu tal-investigazzjoni oriġinali (l-1 ta' Ottubru 2010 sat-30 ta' Settembru 2011), ma kien hemm l-ebda raġuni biex tqis li din ma tkunx f'pożizzjoni li tagħmel dan bi stokkijiet saħansitra ogħla.
                  
               
                     (79)
                  
                  
                     Fir-rigward tal-affermazzjoni deskritta fil-premessa (77), l-applikant ma pprovda l-ebda evidenza li tagħmilha possibbli biex il-Kummissjoni tikkonkludi jekk il-livelli tal-istokk fl-Istati Uniti humiex għoljin b'mod mhux normali u għalhekk jirrappreżentaw theddida. L-artiklu kkwotat mill-applikant li jmur lura għal Frar 2016 iddeskriva sitwazzjoni ta' eċċezzjoni. Fil-fatt, abbażi tad-data rrapportata mill-US EIA, l-istokkijiet tal-għeluq f'Jannar u fi Frar 2016 kienu l-ogħla matul il-perjodu kkunsidrat meta esprimew perċentwal tal-produzzjoni matul it-12-il xahar preċedenti li jispiċċaw fix-xahar li għalih ġew irrapportati l-istokkijiet.
                  
               
                     (80)
                  
                  
                     Fir-rigward tal-affermazzjoni deskritta fil-premessa (78), il-Kummissjoni rrikonoxxiet li l-istokkijiet żdiedu meta mqabbel mal-perjodu tal-investigazzjoni oriġinali f'valuri assoluti. Madankollu, iż-żieda li ġiet espressa bħala sehem tal-produzzjoni ma kinitx sinifikanti (minn 5,6 % fil-perjodu tal-investigazzjoni oriġinali għal 6 % fil-perjodu tal-investigazzjoni ta' rieżami). Barra minn dan, l-istokkijiet fl-Istati Uniti kienu stabbli matul l-aħħar 14-il sena, fejn ammontaw għal 5 sa 7 % tal-produzzjoni, kif spjegat fil-premessa (68). Peress li l-applikant ma pprovda l-ebda evidenza għall-affermazzjoni tiegħu li l-livell tal-istokkijiet fl-Unjoni jista' jitqies aktar normali mil-livell fl-Istati Uniti, il-Kummissjoni ma kellha l-ebda raġuni biex tqis il-livelli tal-istokk tal-Istati Uniti bħala għoljin b'mod mhux normali.
                  
               
                     (81)
                  
                  
                     Għalhekk, l-affermazzjonijiet dwar l-istokkijiet kif deskritt fil-premessi (77) u (78) iridu jiġu rrifjutati.
                  
               3.3.2.   L-attraenza tas-suq tal-Unjoni
         
         
                     (82)
                  
                  
                     Sabiex tiddetermina jekk is-suq tal-Unjoni jkunx attraenti għall-produtturi tal-Istati Uniti f'każ li l-miżuri jiskadu, il-Kummissjoni eżaminat id-daqs tas-suq tal-Unjoni u l-prezz tas-suq tal-Unjoni, b'mod partikolari fid-dawl ta' devjazzjoni potenzjali tat-traffiku kummerċjali.
                  
               
                     (83)
                  
                  
                     Kif spjegat fil-premessa (64), is-suq tal-Unjoni huwa suq relattivament żgħir, speċjalment meta mqabbel mal-produzzjoni tal-Istati Uniti.
                  
               
                     (84)
                  
                  
                     L-importazzjonijiet fl-Unjoni kienu limitati; matul il-perjodu tal-investigazzjoni ta' rieżami, l-industrija tal-Unjoni kellha sehem mis-suq ta' 96 %.
                  
               
                     (85)
                  
                  
                     Sabiex tivvaluta l-attraenza tas-suq tal-Unjoni f'termini tal-prezz, il-Kummissjoni qabblet il-prezz tas-suq tal-Unjoni mal-prezz tal-importazzjoni ta' wara l-konsenja tal-Unjoni abbażi tal-prezzijiet tal-esportazzjoni tal-produtturi esportaturi tal-Istati Uniti matul il-perjodu tal-investigazzjoni ta' rieżami fuq it-tliet swieq tal-esportazzjonijiet prinċipali tal-Istati Uniti u fuq is-swieq terzi kollha tal-esportazzjoni, bl-esklużjoni tal-Unjoni (abbażi tal-istatistika dwar l-esportazzjoni tal-US ITC fil-livell tal-FAS).
                  
               
                     (86)
                  
                  
                     Minħabba li l-ispeċifikazzjonijiet tal-indewwa fis-suq tal-Unjoni huma differenti mis-suq domestiku tal-Istati Uniti u mill-biċċa l-kbira tas-swieq l-oħra tal-esportazzjoni, f'każ li l-produtturi tal-Istati Uniti jiddeċiedu li jkomplu l-esportazzjonijiet tagħhom fl-Unjoni, dawn iġarrbu spejjeż addizzjonali ta' produzzjoni marbutin mat-tnaqqis tal-kontenut tal-ilma tal-bijoetanol, kif spjegat fil-premessi (45) sa (47). Għalhekk, il-Kummissjoni aġġustat kif xieraq il-prezzijiet tal-esportazzjoni tal-Istati Uniti għall-primjum tal-konverżjoni tal-Unjoni.
                  
               
                     (87)
                  
                  
                     Barra minn hekk, għandu jiġi ċċarat li f'Mejju 2012, il-Kummissjoni ppubblikat Regolament biex tiddetermina l-klassifikazzjoni tariffarja t-tajba ta' ċerta merkanzija fin-Nomenklatura Magħquda (12). Minn dakinhar, xi importazzjonijiet tal-prodott ikkonċernat li fil-perjodu tal-investigazzjoni oriġinali setgħu ġew ikklassifikati taħt kodiċijiet doganali oħrajn, għandhom jiġu kklassifikati taħt il-kodiċi NM 2207 20 00, li jġorr dazju tal-importazzjoni li jiskoraġġixxi lill-esportaturi. Matul il-perjodu tal-investigazzjoni ta' rieżami, id-dazju tal-importazzjoni konvenzjonali applikabbli għall-prodott taħt rieżami kien ta' EUR 129 għal kull tunnellata jew ta' EUR 243 għal kull tunnellata, skont il-kodiċi doganali li taħtu jkun ġie kklassifikat il-prodott taħt rieżami. Fil-perjodu tal-investigazzjoni ta' rieżami, tali dazji tal-importazzjoni konvenzjonali rrappreżentaw 18 % sa 34 % tal-prezz tal-importazzjoni ta' wara l-konsenja tal-Unjoni, kif stabbilit fil-premessa (88), jew 18 % sa 36 % tal-prezz tal-importazzjoni ta' wara l-konsenja tal-Unjoni, kif stabbilit fil-premessa (89).
                  
               
                     (88)
                  
                  
                     Fil-każ tal-esportazzjonijiet tal-Istati Uniti tal-prodott taħt rieżami lejn it-tliet swieq tal-esportazzjoni prinċipali tal-Istati Uniti u lejn is-swieq terzi kollha tal-esportazzjoni bl-esklużjoni tal-Unjoni, il-prezz ta' wara l-konsenja stabbilit tal-Unjoni li jqis l-ispejjeż tat-trasport internazzjonali, il-primjum tal-konverżjoni tal-Unjoni, u d-dazju tal-importazzjoni konvenzjonali varjaw minn EUR 694 għal kull tunnellata għal EUR 719 għal kull tunnellata. Għalhekk, anki l-prezz ta' wara l-konsenja aktar baxx tal-Unjoni kien ogħla mill-prezz tas-suq tal-Unjoni, li ġie ddeterminat fil-livell ta' EUR 655 għal kull tunnellata fil-perjodu tal-investigazzjoni ta' rieżami. Dan ifisser li l-produtturi esportaturi tal-Istati Uniti ma jkunux jistgħu jbigħu fis-suq tal-Unjoni bil-prezzijiet li normalment ikunu kisbu fi swieq terzi fil-perjodu tal-investigazzjoni ta' rieżami.
                  
               
                     (89)
                  
                  
                     Għall-finijiet ta' kompletezza u sabiex jittieħed approċċ konservattiv, il-Kummissjoni stabbiliet ukoll prezz ta' wara l-konsenja tal-Unjoni li jinjora l-primjum tal-konverżjoni tal-Unjoni peress li l-prezzijiet tal-esportazzjoni tal-Unjoni normalment għandhom diġà jinkludu xi spejjeż ta' konverżjoni, kif spjegat fil-premessi (45) sa (47). Skont dan l-approċċ, il-prezz ta' wara l-konsenja tal-Unjoni, kif imsemmi fil-premessa preċedenti, jonqos għal livell li jvarja minn EUR 682 għal kull tunnellata għal EUR 707 għal kull tunnellata. Għaldaqstant, anki mingħajr il-primjum tal-konverżjoni tal-Unjoni, il-produtturi esportaturi tal-Istati Uniti fis-suq tal-Unjoni ma jkunux jistgħu jiksbu prezzijiet li għalihom biegħu l-prodott taħt rieżami lil swieq terzi fil-perjodu tal-investigazzjoni ta' rieżami.
                  
               
                     (90)
                  
                  
                     Għalhekk, il-Kummissjoni kkonkludiet li l-produtturi esportaturi tal-Istati Uniti ma jkunux immotivati mill-prezz biex jidderieġu mill-ġdid l-esportazzjonijiet tagħhom lejn l-Unjoni, f'każ li l-miżuri jitħallew jiskadu.
                  
               
                     (91)
                  
                  
                     It-talba għal rieżami għamlet referenza għall-miżuri anti-dumping eżistenti kontra l-bijoetanol li joriġina mill-Istati Uniti fiċ-Ċina, fil-Perù u fil-Brażil, u r-riskju possibbli korrispondenti ta' devjazzjoni tat-traffiku kummerċjali lejn l-Unjoni bħala sors ieħor ta' rikorrenza possibbli ta' dumping.
                  
               
                     (92)
                  
                  
                     Il-Kummissjoni rrikonoxxiet l-effetti potenzjali ta' diverżjoni tal-esportazzjonijiet tal-bijoetanol li joriġinaw mill-Istati Uniti li jirriżultaw mill-eżistenza ta' dawn il-miżuri. Minkejja dan, kif stabbilit hawn taħt, hija kkunsidrat li r-riskju ta' devjazzjoni tat-traffiku kummerċjali jkun limitat f'valutazzjoni ġenerali dwar ir-rikorrenza ta' dumping.
                  
               
                     (93)
                  
                  
                     L-ewwel nett, il-miżuri anti-dumping u kumpensatorji fiċ-Ċina kienu imposti fuq il-ħbub imnixxfa tad-distillerija, mhux fuq il-bijoetanol, u dawn il-miżuri ġew imposti ferm qabel il-perjodu tal-investigazzjoni ta' rieżami. Konsegwentement, dawn jikkonċernaw prodott differenti, li minnu ma jistax jiġi konkluż faċilment li tista' sseħħ rabta diretta ma' żieda fl-importazzjonijiet tal-bijoetanol fl-Unjoni.
                  
               
                     (94)
                  
                  
                     Barra minn hekk, fis-sottomissjoni tiegħu tal-5 ta' Lulju 2018, l-applikant sostna li l-awtoritajiet Ċiniżi żiedu d-dazju tal-importazzjoni applikabbli għall-bijoetanol tal-Istati Uniti minn 5 % fl-2016 għal 30 % fl-2017, b'żidiet ulterjuri għal 45 % u 70 % fl-2018. Madankollu, skont il-bażi tad-data tad-WTO tal-MFN u t-tariffi preferenzjali (13), id-dazju tal-importazzjoni fiċ-Ċina fuq is-subintestatura 2207 10 tas-SA kien ta' 5 % fl-2009, tela' għal 40 % wara u reġa' naqas għal 8 % fl-2017. Id-dazju tal-importazzjoni applikabbli fis-subintestatura 2207 20 tas-SA taċ-Ċina kien ta' 80 % mill-2006 'il quddiem, naqas għal 30 % fl-2016 u baqa' f'dan il-livell fil-perjodu tal-investigazzjoni ta' rieżami. Għaldaqstant, il-Kummissjoni ma setgħetx tikkonferma d-dikjarazzjoni tal-applikant.
                  
               
                     (95)
                  
                  
                     F'dan ir-rigward, l-istatistika tal-US ITC uriet li l-esportazzjonijiet tal-prodott taħt rieżami mill-Istati Uniti lejn iċ-Ċina, fi kwalunkwe każ, diġà ġew assorbiti minn żieda fl-esportazzjonijiet f'pajjiżi terzi oħra matul l-aħħar snin. Għalhekk, ir-riskju potenzjali li dawn l-esportazzjonijiet jiġu diretti mill-ġdid lejn l-Unjoni, f'każ li l-miżura titħalla tiskadi, huwa limitat. Anki jekk l-esportazzjonijiet kollha tal-bijoetanol mill-Istati Uniti lejn iċ-Ċina li saru fil-perjodu tal-investigazzjoni ta' rieżami, li ammontaw għal 140 elf tunnellata bi prezz medju ta' EUR 442/tunnellata fil-livell tal-FAS, kellhom jiġu diretti mill-ġdid lejn l-Unjoni wara ż-żieda fid-dazji tal-importazzjoni, dawn kienu kieku jammontaw biss għal 3 % tal-konsum tal-Unjoni matul il-perjodu tal-investigazzjoni ta' rieżami.
                  
               
                     (96)
                  
                  
                     It-tieni nett, fir-rigward tal-Brażil, it-talba għal rieżami għamlet referenza għal kwota tariffarja li daħlet fis-seħħ f'Awwissu 2017, li stabbiliet tariffa ta' 20 % għall-importazzjonijiet tal-bijoetanol li jaqbżu l-kwota ta' 600 miljun litru (14) (473 elf tunnellata). Madankollu, anki b'din it-tariffa fis-seħħ, l-esportazzjonijiet tal-bijoetanol mill-Istati Uniti lejn il-Brażil ammontaw għal 318-il miljun litru (251 elf tunnellata) matul l-aħħar kwart tal-perjodu tal-investigazzjoni ta' rieżami, li jirrifletti aktar mid-doppju tal-kwota għal dan il-kwart. Il-prodott taħt rieżami kien esportat mill-Istati Uniti lejn il-Brażil bi prezz medju ta' EUR 522/tunnellata. Dan jindika li minkejja l-eżistenza ta' tariffa ta' 20 %, il-Brażil baqa' attraenti għall-esportazzjonijiet tal-Istati Uniti. Għalhekk, il-Kummissjoni ma tqisx li hemm probabbiltà kbira li dawn l-esportazzjonijiet jiġu diretti mill-ġdid lejn l-Unjoni.
                  
               
                     (97)
                  
                  
                     It-tielet nett, fir-rigward tal-miżuri fis-seħħ mill-Perù, jekk wieħed jassumi li l-miżuri kumpensatorji fil-livell ta' kważi USD 48 għal kull tunnellata li ġew imposti mill-Perù f'Novembru 2018 (15) ikollhom effett totalment projbittiv fuq l-esportazzjonijiet tal-Istati Uniti tal-bijoetanol lejn il-Perù (li fir-rigward tiegħu l-Kummissjoni ma setgħetx tiġbor evidenza), ridirezzjoni ta' dawn l-importazzjonijiet, li ammontaw għal 127 elf tunnellata fil-perjodu tal-investigazzjoni ta' rieżami, lejn l-Unjoni kienet tammonta biss għal 3 % tal-konsum tal-Unjoni matul il-perjodu tal-investigazzjoni ta' rieżami. Għaldaqstant, anki l-agħar xenarju possibbli għal devjazzjoni tat-traffiku kummerċjali li tirriżulta mill-miżuri Peruvjani jista' ma jwassalx għal sejba konklużiva dwar ir-rikorrenza ta' dumping tal-bijoetanol tal-Istati Uniti.
                  
               
                     (98)
                  
                  
                     Wara d-divulgazzjoni, l-applikant sostna li għall-kuntrarju tal-konklużjonijiet tal-Kummissjoni dwar l-attraenza, il-produtturi tal-bijoetanol tal-Istati Uniti kkunsidraw is-suq tal-Unjoni bħala attraenti ħafna. L-applikant ibbaża din id-dikjarazzjoni fuq il-fatt li l-industrija tal-Istati Uniti bdiet iġġedded iċ-ċertifikazzjoni tas-sostenibbiltà li hija neċessarja biex tbigħ il-bijoetanol fis-suq tal-Unjoni wara d-Direttiva dwar l-Enerġija Rinnovabbli (“RED”) (16). Skont l-applikant, l-unika raġuni għaliex il-produtturi u l-operaturi tas-suq tal-pajjiżi terzi jinvestu fiċ-ċertifikazzjoni tar-RED hija biex jippermettu esportazzjonijiet lejn l-Unjoni. L-applikant ipprovda lista ta' seba' produtturi tal-Istati Uniti (Marquis Energy, Archer Daniels Midland, Green Plains, Cargill, Conestoga Energy Partners – żewġ ċertifikati, Plymouth Energy) li allegatament ġeddu ċ-ċertifikazzjoni tas-sostenibbiltà tal-Unjoni tagħhom.
                  
               
                     (99)
                  
                  
                     Biex isostni l-allegazzjonijiet li ġew deskritti fil-premessa (98), l-applikant ikkwota artiklu tal-aħbarijiet li jmur lura għal Awwissu 2017 dwar il-pjanijiet tal-produttur u operatur tal-Istati Uniti Archer Daniels Midland (“ADM”) biex jikkonfigura [mill-ġdid] il-mitħna tat-tħin tal-etanol tiegħu f'Peoria, Illinois, biex tipproduċi fjuwil u alkoħol industrijali u tax-xorb ta' marġni ogħla għas-suq tal-esportazzjoni (17).
                  
               
                     (100)
                  
                  
                     Għalkemm l-applikant ma pprovda l-ebda evidenza fir-rigward taċ-ċertifikazzjoni tas-sostenibbiltà tar-RED tal-Unjoni tal-produtturi u tal-operaturi tas-suq tal-Istati Uniti, il-Kummissjoni eżaminat din l-affermazzjoni. F'dan ir-rigward, għandu jiġi nnotat li ċ-ċertifikazzjoni tas-sostenibbiltà tar-RED tal-Unjoni hija de iure volontarja, jiġifieri l-importazzjonijiet fl-Unjoni jistgħu jsiru wkoll mingħajrha. Madankollu, kwalunkwe użu tal-bijofjuwils li ma jkunx ċertifikat ma kienx jitqies meta tkun qed titkejjel il-konformità ta' Stat Membru mar-rekwiżiti ta' dik id-Direttiva dwar il-miri nazzjonali għas-sehem ġenerali tal-enerġija minn sorsi rinnovabbli fil-konsum finali gross tal-enerġija u għas-sehem ta' enerġija minn sorsi rinnovabbli fit-trasport u meta tkun qed titkejjel il-konformità tagħha mal-obbligi tal-enerġija rinnovabbli (18). Peress li l-bijoetanol huwa aktar għali mill-fjuwil ordinarju, m'hemm għalhekk l-ebda raġuni ekonomika, abbażi tal-evidenza fil-fajl, biex jiġi importat bijoetanol li ma jkunx ċertifikat bħala sostenibbli għar-RED tal-Unjoni. Għalhekk, il-Kummissjoni kkonkludiet li hemm inċentiv ċar biex fis-suq tal-Unjoni jinbiegħ etanol ċertifikat għar-RED, li jagħmel iċ-ċertifikazzjoni tas-sostenibbiltà de facto neċessarja għall-esportazzjonijiet lejn l-Unjoni. Il-Kummissjoni sabet li erba' kumpaniji tal-Istati Uniti biss (Marquis Energy, Green Plains, kumpanija ta' Conestoga Energy Partners, Plymouth Energy) mis-seba' kumpaniji tal-Istati Uniti li ssemmew mill-applikant fil-fatt kellhom ċertifikazzjoni tas-sostenibbiltà valida għall-Unjoni (ċertifikazzjoni tal-EU-ISCC (19)). It-tliet kumpaniji l-oħra (Archer Daniels Midland, Cargill, kumpanija ta' Conestoga Energy Partners) ġeddu ċ-ċertifikazzjoni tal-ISCC-PLUS (20) tagħhom li hija applikabbli għal konsenji barra mill-Unjoni, b'mod partikolari lejn il-Ġappun. Barra minn dan, il-produtturi u l-operaturi tas-suq kollha tal-Istati Uniti ċertifikati għall-Unjoni kienu ilhom ċertifikati b'mod kontinwu mill-2011 (21). Dawk il-kumpaniji komplew iġeddu ċ-ċertifikazzjoni tagħhom anki matul il-perjodu ta' applikazzjoni tal-miżuri anti-dumping, minkejja l-fatt li ma kinux ibigħu lejn l-Unjoni. Għaldaqstant, l-evidenza fil-fajl tindika l-fatt li ċ-ċertifikazzjoni tar-RED tal-Unjoni hija wkoll ekonomikament importanti għall-bejgħ lejn swieq oħra, bħala sinjal globali tal-kwalità. Għalhekk, abbażi tad-data disponibbli, il-Kummissjoni kkonkludiet li t-tiġdid taċ-ċertifikazzjoni ma jistax jinftiehem biss bħala indikazzjoni tal-intenzjonijiet tal-produtturi tal-Istati Uniti li jissoktaw l-esportazzjonijiet lejn l-Unjoni, iżda b'mod aktar mifrux bħala prova li dawn huma sostenibbli, li huwa rilevanti wkoll għall-esportazzjonijiet lejn swieq oħra. Barra minn hekk, l-obbligu taċ-ċertifikazzjoni huwa fattur addizzjonali, flimkien mar-rekwiżit tal-kontenut tal-ilma u d-dazji tal-importazzjoni eżistenti, li jillimita l-aċċess tal-produtturi u/jew tal-esportaturi tal-Istati Uniti lejn is-suq tal-Unjoni u għaldaqstant inaqqsu l-attraenza tiegħu.
                  
               
                     (101)
                  
                  
                     Fir-rigward tal-pjanijiet ta' ADM, minkejja li l-Kummissjoni rrikonoxxiet li ADM kellha l-għan li tiffoka aktar fuq esportazzjonijiet li jikkonċernaw il-karburant etanol li jiġi prodott fl-impjant tagħha ta' Peoria, m'hemm l-ebda evidenza li l-kumpanija kellha l-għan li timmira lejn is-suq tal-Unjoni, b'mod partikolari peress li ADM ma kinitx ċertifikata skont ir-RED. Barra minn hekk, jenħtieġ li jiġi nnotat li r-rikonfigurazzjoni tal-impjant kellu jmexxi l-produzzjoni lil hinn mill-karburant etanol u lejn l-etanol tax-xorb u industrijali. Din il-bidla fil-fatt tnaqqas il-kapaċità tal-produzzjoni ta' dak l-impjant b'100 miljun gallun (madwar 300 elf tunnellata), kif ġie spjegat f'artiklu ieħor tal-aħbarijiet (22).
                  
               
                     (102)
                  
                  
                     Sussegwentement, iż-żewġ affermazzjonijiet li jikkonċernaw l-intenzjonijiet tal-produtturi u tal-operaturi tas-suq tal-Istati Uniti biex jidderieġu mil-ġdid il-bejgħ tagħhom lejn is-suq tal-Unjoni deskritti fil-premessi (98) u (99) iridu jiġu rrifjutati.
                  
               
                     (103)
                  
                  
                     L-applikant issottometta wkoll studju minn tim estern ta' ekonomisti biex isostni li l-kalkoli tal-Kummissjoni fir-rigward tal-attraenza tas-suq tal-Unjoni f'termini tal-prezzijiet ma kinux korretti, u li, għall-kuntrarju tal-konklużjonijiet tal-Kummissjoni, is-suq tal-Unjoni huwa attraenti għall-esportazzjonijiet tal-Istati Uniti.
                  
               
                     (104)
                  
                  
                     Il-Kummissjoni rrikonoxxiet li meta mqabbel ma' xi wħud mis-swieq tal-esportazzjoni tal-Istati Uniti, is-suq tal-Unjoni jista' jkun suq attraenti f'termini tal-prezz. Madankollu, fil-qafas ta' valutazzjoni dwar jekk kienx hemm probabbiltà ta' dumping dannuż ulterjuri, kif meħtieġ mill-Artikolu 11(2) tar-Regolament bażiku, u kif spjegat fil-premessi (48) u (59), il-Kummissjoni wettqet l-analiżi tagħha tal-attraenza tas-suq tal-Unjoni f'termini tal-prezzijiet abbażi tat-tliet swieq tal-esportazzjoni individwali ssuġġeriti mill-applikant. Għall-finijiet ta' kompletezza, hija għamlet dan ukoll fir-rigward tal-prezzijiet tal-esportazzjonijiet kollha tal-Istati Uniti lejn il-pajjiżi terzi, bl-esklużjoni ta' dawk lejn l-Unjoni, b'kollox. Il-Kummissjoni mhijiex legalment meħtieġa teżamina kull suq tal-esportazzjoni b'mod individwali. F'dan il-każ, il-Kummissjoni eżaminat l-akbar żewġ swieq tal-esportazzjoni tal-Istati Uniti u suq terz li ntgħażel mill-applikant. Ikun sproporzjonat li jiġu eżaminati b'mod individwali s-36 suq tal-esportazzjoni kollha (bl-esklużjoni tal-Unjoni) tal-produtturi u/jew tal-esportaturi tal-Istati Uniti tal-prodott ikkonċernat meta analiżi tal-akbar swieq tal-esportazzjoni ma tiżvelax biżżejjed evidenza tal-attraenza fil-prezz. Barra minn hekk, kif ġie konkluż diġà fil-premessa (59), l-applikant ma pprovda l-ebda ġustifikazzjoni dwar ir-raġuni għaliex it-tliet swieq tal-esportazzjoni tal-Istati Uniti li fil-bidu ġew proposti minnu u li ġew eżaminati mill-Kummissjoni ma baqgħux jikkostitwixxu aktar bażi xierqa għall-analiżi tal-Kummissjoni. Fir-rigward tal-Brażil, il-Kanada u l-Perù, it-tliet swieq li ġew issuġġeriti mill-applikant, l-istudju jagħmel l-istess sejbiet bħall-Kummissjoni fir-rigward tal-attraenza tas-suq tal-Unjoni f'termini tal-prezz. Għalhekk, il-Kummissjoni kkunsidrat li l-istudju sottomess ma pprovda l-ebda evidenza ta' żball fil-kalkolu tal-Kummissjoni. Għall-kuntrarju ta' dan, il-Kummissjoni kkunsidrat li l-istudju li ġie sottomess mill-applikant appoġġja s-sejbiet inizjali tiegħu.
                  
               
                     (105)
                  
                  
                     Wara d-divulgazzjoni, l-applikant issottometta evidenza dwar il-livell ta' dazji tal-importazzjoni fiċ-Ċina. Fir-rigward taċ-Ċina, l-applikant sostna wkoll li l-fatt li l-esportazzjonijiet lejn iċ-Ċina kienu diġà ġew assorbiti minn pajjiżi terzi oħra kellu jinftiehem bħala rikonoxximent ċar li diġà kienet qed isseħħ devjazzjoni tat-traffiku kummerċjali.
                  
               
                     (106)
                  
                  
                     Il-Kummissjoni rrikonoxxiet li l-applikant issottometta biżżejjed evidenza dwar il-livell ta' dazji tal-importazzjoni fiċ-Ċina fuq l-etanol li joriġina mill-Istati Uniti. Il-Kummissjoni ma ċaħditx il-fatt li l-esportaturi tal-Istati Uniti fittxew swieq ġodda wara li żdiedu d-dazji tal-importazzjoni fiċ-Ċina. Madankollu, il-Kummissjoni kkunsidrat li l-livelli tal-esportazzjonijiet tal-Istati Uniti lejn iċ-Ċina matul il-perjodu tal-investigazzjoni ta' rieżami huma l-aktar rilevanti biex tiġi analizzata t-theddida ta' possibbiltà ta' devjazzjoni tat-traffiku kummerċjali lejn is-suq tal-Unjoni. Il-volumi li diġà kienu sabu swieq ġodda ma jitqisux bħala rilevanti.
                  
               
                     (107)
                  
                  
                     Wara d-divulgazzjoni, l-applikant sostna li s-suq Brażiljan mhuwiex attraenti għall-produtturi u/jew għall-esportaturi tal-Istati Uniti fid-dawl tat-tariffa tal-importazzjoni ta' 20 % li ġiet imposta fuq l-importazzjonijiet li jaqbżu kwota tal-importazzjoni, kif spjegat fil-premessa (96). Biex isostni din l-affermazzjoni, l-applikant għamel referenza għal artiklu tal-aħbarijiet li jmur lura għal Ottubru 2018 li jiddikjara li [l]-esportazzjonijiet tal-etanol ibbażat fuq il-qamħirrum tal-Istati Uniti lejn il-Brażil naqsu għall-aktar livelli baxxi fi kważi tliet snin f'Awwissu (23). L-applikant sostna wkoll li l-Kummissjoni kellha tikkunsidra l-fatt li l-Brażil għandu domanda domestika qawwija, iżda s-sitwazzjoni tal-provvista tiegħu, u għalhekk il-ħtiġijiet tal-importazzjoni tiegħu, ivarjaw. Skont l-applikant, il-biċċa l-kbira tar-raffineriji taz-zokkor u tal-bijoetanol Brażiljani huma “unitajiet imħallta” li jistgħu jeqilbu bejn il-produzzjoni taz-zokkor u tal-bijoetanol abbażi tal-prezzijiet u tal-profittabbiltà ta' dawn iż-żewġ prodotti.
                  
               
                     (108)
                  
                  
                     Fir-rigward tal-effett tal-kwota tariffarja, għandu jiġi nnotat li l-artiklu tal-aħbarijiet ikkwotat iddikjara biss li l-volumi tal-esportazzjoni ta' kull xahar f'Awwissu 2018 laħqu livell li kien l-aktar livell baxx minn Ottubru 2015. Fil-fatt, l-istatistika dwar l-esportazzjoni tal-US ITC uriet volumi tal-esportazzjoni żero f'Awwissu 2018 – sitwazzjoni li ġrat l-aħħar f'Ottubru 2015. Madankollu, l-artiklu tal-aħbarijiet ma jipprovdi l-ebda informazzjoni dwar ix-xejriet tal-esportazzjoni ħlief għal dan il-paragun bejn Awwissu 2018 u Ottubru 2015. Fil-fatt, l-esportazzjonijiet tal-Istati Uniti lejn il-Brażil komplew f'Settembru 2018 u b'kollox żdiedu fl-2018 meta mqabbla mas-sena preċedenti.
                  
               
                     (109)
                  
                  
                     Barra minn hekk, il-Kummissjoni kkunsidrat li l-applikant ma pprovdiex biżżejjed evidenza dwar l-istruttura u l-funzjonament tal-industrija Brażiljana tal-bijoetanol, u l-Kummissjoni lanqas ma setgħet tikseb tali evidenza. Għall-kuntrarju tal-affermazzjonijiet tal-applikant, l-istatistika dwar l-esportazzjoni mill-US ITC uriet li l-esportazzjonijiet tal-Istati Uniti tal-karburant etanol lejn il-Brażil kienu qed jiżdiedu b'mod kontinwu fil-perjodu kkunsidrat u żdiedu wkoll fl-2018. Għalhekk, l-affermazzjonijiet tal-applikant fir-rigward tal-attraenza tas-suq Brażiljan għall-produtturi u/jew għall-esportaturi tal-Istati Uniti jridu jiġu rrifjutati.
                  
               
                     (110)
                  
                  
                     Wara d-divulgazzjoni, l-applikant sostna li l-Kummissjoni naqqset b'mod artifiċjali l-impatt probabbli fuq is-suq tal-Unjoni tal-miżuri Peruvjani billi kkunsidrat id-devjazzjoni potenzjali tat-traffiku kummerċjali miċ-Ċina u mill-Perù b'mod separat.
                  
               
                     (111)
                  
                  
                     Filwaqt li qieset l-ispeċifiċitajiet tas-suq tal-Unjoni, jiġifieri l-kontenut tal-ilma massimu permess tal-prodott taħt rieżami u ċ-ċertifikazzjoni tas-sostenibbiltà tar-RED li hija de facto neċessarja biex ikun jista' jsir bejgħ fis-suq tal-Unjoni kif spjegat fil-premessa (100), il-Kummissjoni kkunsidrat li ma kienx probabbli li l-esportazzjonijiet tal-Istati Uniti lejn il-Perù u ċ-Ċina jiġu diretti għalkollox mill-ġdid lejn is-suq tal-Unjoni. Barra minn dan, l-applikant ma pprovda l-ebda evidenza li ssostni d-dikjarazzjoni tiegħu. Għalhekk, din l-affermazzjoni trid tiġi rrifjutata.
                  
               3.3.3.   Konklużjoni dwar il-probabbiltà tar-rikorrenza ta' dumping
         
         
                     (112)
                  
                  
                     Fid-dawl tal-valutazzjoni t'hawn fuq dwar il-probabbiltà ta' rikorrenza ta' dumping f'każ li l-miżuri jitħallew jiskadu, il-Kummissjoni kkonkludiet li ma kienx probabbli li l-produtturi tal-bijoetanol tal-Istati Uniti jesportaw kwantitajiet sinifikanti tal-bijoetanol lejn l-Unjoni bi prezzijiet oġġett ta' dumping, f'każ li l-miżuri jitħallew jiskadu.
                  
               
                     (113)
                  
                  
                     Wara d-divulgazzjoni, l-applikant sostna li l-Kummissjoni kellha ssegwi l-prattika tal-passat tagħha biex tikkonkludi li n-nuqqas ta' kooperazzjoni tal-produtturi tal-Istati Uniti jikkostitwixxi evidenza addizzjonali – u importanti – li “[il]-produtturi esportaturi ma ridux jew ma setgħux juru li l-ebda dumping ma kien se jseħħ kieku l-miżuri jitħallew jiskadu” (24).
                  
               
                     (114)
                  
                  
                     Bħala tweġiba, l-ewwel nett, il-Kummissjoni fakkret li l-prattika deċiżjonali tagħha – li titwettaq fuq valutazzjoni ta' każ b'każ – ma tistax torbot lill-investigazzjonijiet futuri u, sussegwentement, mhijiex indikatur ta' kif għandhom isiru ċerti sejbiet mill-Kummissjoni. It-tieni nett, id-determinazzjoni fl-investigazzjoni kkwotata tqieset bħala fattur addizzjonali, fost ħafna fatturi, li wasslet lill-Kummissjoni għall-konklużjoni tagħha f'dak il-każ partikolari. It-tielet nett, bħala fattur addizzjonali u supplimentari, in-nuqqas ta' kooperazzjoni tal-produtturi esportaturi tal-Istati Uniti jista' jitqies bħala li jxekkel il-ġbir ta' informazzjoni dettaljata fir-rigward tal-valutazzjoni tal-probabbiltà ta' kontinwazzjoni u rikorrenza ta' dumping, li neċessarjament iwassal għad-dipendenza fuq il-fatti disponibbli skont l-Artikolu 18 tar-Regolament bażiku. Madankollu, il-Kummissjoni kkunsidrat li n-nuqqas ta' kooperazzjoni ma jistax ikun ir-raġuni għall-estensjoni tal-miżuri. F'dan il-każ partikolari, il-Kummissjoni fil-fatt qieset in-nuqqas ta' kooperazzjoni mill-produtturi esportaturi tal-Istati Uniti bħala element li jxekkel valutazzjoni sħiħa u bir-reqqa tal-fatturi kollha u għalhekk applikat il-fatti disponibbli. Wara li kkunsidrat l-evidenza kollha disponibbli li ġiet ippreżentata quddiema, u skont l-applikazzjoni tal-Artikolu 18 tar-Regolament bażiku, il-Kummissjoni kkonkludiet li m'hemm l-ebda probabbiltà ta' rikorrenza ta' dumping f'każ li l-miżuri jitħallew jiskadu. Għaldaqstant, din l-affermazzjoni wkoll trid tiġi rrifjutata.
                  
               3.4.   Konklużjoni
         
         
                     (115)
                  
                  
                     Konsegwentement, fid-dawl tan-nuqqas ta' probabbiltà ta' rikorrenza ta' esportazzjonijiet oġġett ta' dumping mill-pajjiż ikkonċernat, m'hemm l-ebda ħtieġa li tiġi analizzata l-probabbiltà ta' rikorrenza ta' dannu u l-interess tal-Unjoni. Għalhekk, jenħtieġ li l-miżuri fuq l-importazzjonijiet tal-bijoetanol li joriġinaw mill-Istati Uniti tal-Amerika jiġu revokati u l-proċediment jintemm.
                  
               4.   KONKLUŻJONI
         
         
                     (116)
                  
                  
                     Mill-kunsiderazzjonijiet ta' hawn fuq jirriżulta li, skont l-Artikolu 11(2) tar-Regolament bażiku, il-miżuri anti-dumping applikabbli għall-importazzjonijiet tal-bijoetanol li joriġinaw mill-Istati Uniti, imposti bir-Regolament ta' Implimentazzjoni (UE) Nru 157/2013, jenħtieġ li jiġu revokati.
                  
               
                     (117)
                  
                  
                     Il-Kumitat stabbilit bl-Artikolu 15(1) tar-Regolament (UE) 2016/1036 ma pprovdiex opinjoni,
                  
               ADOTTAT DAN IR-REGOLAMENT:
         
            Artikolu 1
            Id-dazju anti-dumping fuq l-importazzjonijiet tal-bijoetanol, li xi drabi jissejjaħ il-“karburant etanol”, jiġifieri l-alkoħol etiliku prodott minn prodotti agrikoli (kif elenkat fl-Anness I tat-Trattat dwar il-Funzjonament tal-Unjoni Ewropea), denaturat jew le, esklużi prodotti b'kontenut ta' ilma ta' aktar minn 0,3 % (m/m) imkejjel skont l-istandard EN 15376, iżda inkluż l-alkoħol etiliku prodott minn prodotti agrikoli (kif elenkat fl-Anness I tat-Trattat dwar il-Funzjonament tal-Unjoni Ewropea) li jinsab f'taħlit ma' gażolina b'kontenut ta' alkoħol etiliku ta' aktar minn 10 % (v/v) li huwa maħsub għal użi ta' karburant li attwalment jaqa' taħt il-kodiċijiet NM ex 2207 10 00, ex 2207 20 00, ex 2208 90 99, ex 2710 12 21, ex 2710 12 25, ex 2710 12 31, ex 2710 12 41, ex 2710 12 45, ex 2710 12 49, ex 2710 12 50, ex 2710 12 70, ex 2710 12 90, ex 3814 00 10, ex 3814 00 90, ex 3820 00 00 u ex 3824 99 92 (il-kodiċijiet TARIC 2207100012, 2207200012, 2208909912, 2710122111, 2710122592, 2710123111, 2710124111, 2710124511, 2710124911, 2710125011, 2710127011, 2710129011, 3814001011, 3814009071, 3820000011 u 3824999266) u li joriġinaw mill-Istati Uniti tal-Amerika b'dan huwa revokat u jintemm il-proċediment li jikkonċerna dawn l-importazzjonijiet.
         
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-14 ta' Mejju 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 176, 30.6.2016, p. 21.
         
            (2)  Ir-Regolament ta' Implimentazzjoni tal-Kunsill (UE) Nru 157/2013 tat-18 ta' Frar 2013 li jimponi dazju anti-dumping definittiv fuq l-importazzjonijiet tal-bijoetanol li joriġinaw mill-Istati Uniti tal-Amerika (ĠU L 49, 22.2.2013, p. 10).
         
            (3)  Notifika ta' skadenza imminenti ta' ċerti miżuri ta' anti-dumping (ĠU C 180, 8.6.2017, p. 37).
         
            (4)  Notifika ta' bidu ta' rieżami ta' skadenza tal-miżuri anti-dumping applikabbli għall-importazzjonijiet ta' bijoetanol li joriġina mill-Istati Uniti tal-Amerka, ĠU C 64, 20.2.2018, p. 7.
         
            (5)  Disponibbli fuq: https://www.agmrc.org/renewable-energy/ethanol/midwest-ethanol-cash-prices-basis-data-and-charts-for-selected-states (ikkonsultat l-aħħar fit-12 ta' Frar 2019).
         
            (6)  Disponibbli fuq: https://www.eia.gov/totalenergy/data/monthly/index.php#renewable (aċċessat l-aħħar fit-12 ta' Frar 2019).
         
            (7)  Ir-Regolament ta' Implimentazzjoni tal-Kunsill (UE) Nru 191/2014 tal-24 ta' Frar 2014 li jimponi dazju ta' antidumping definittiv fuq importazzjonijiet ta' ċerti dijossidi tal-manganiż li joriġinaw mir-Repubblika tal-Afrika t'Isfel wara rieżami minħabba skadenza skont l-Artikolu 11(2) tar-Regolament (KE) Nru 1225/2009 (ĠU L 59, 28.2.2014, p. 7).
         
            (8)  Disponibbli fuq https://www.eia.gov/petroleum/ethanolcapacity/index.php (ikkonsultata l-aħħar fl-14 ta' Marzu 2019).
         
            (9)  Disponibbli fuq https://www.eia.gov/todayinenergy/detail.php?id=31832 (ikkonsultata l-aħħar fit-28 ta' Marzu 2019).
         
            (10)  Ara l-Anness II tas-sottomissjoni ta' wara s-seduta tal-assoċjazzjonijiet tal-Istati Uniti tal-20 ta' Marzu, kif disponibbli fil-fajl miftuħ.
         
            (11)  Disponibbli fuq https://www.reuters.com/article/us-usa-biofuels-idUSKCN0VQ2QW (ikkonsultata l-aħħar fit-18 ta' Marzu 2019).
         
            (12)  Ir-Regolament ta' Implimentazzjoni tal-Kummissjoni (UE) Nru 211/2012 tat-12 ta' Marzu 2012 dwar il-klassifikazzjoni ta' ċerti prodotti fin-Nomenklatura Magħquda (ĠU L 73, 13.3.2012, p. 1).
         
            (13)  Disponibbli fuq: https://www.wto.org/english/tratop_e/tariffs_e/tariff_data_e.htm (aċċessata l-aħħar fit-13 ta' Frar 2019).
         
            (14)  Ir-Riżoluzzjoni Nru 72 tal-31 ta' Awwissu 2017 u l-Ordni Ministerjali Nru 32 tal-4 ta' Settembru 2017.
         
            (15)  Ir-Riżoluzzjoni Nru 152 tas-6 ta' Novembru 2018.
         
            (16)  Id-Direttiva 2009/28/KE tal-Parlament Ewropew u tal-Kunsill tat-23 ta' April 2009 dwar il-promozzjoni tal-użu tal-enerġija minn sorsi rinnovabbli u li temenda u sussegwentement tħassar id-Direttivi 2001/77/KE u 2003/30/KE (ĠU L 140, 5.6.2009, p. 16).
         
            (17)  Disponibbli fuq https://www.reuters.com/article/us-adm-results/adm-says-profit-tumbles-and-issues-gloomy-view-shares-drop-idUSKBN1D01EV (ikkonsultata l-aħħar fil-15 ta' Marzu 2019).
         
            (18)  L-Artikolu 17 tad-Direttiva 2009/28/KE tal-Parlament Ewropew u tal-Kunsill tat-23 ta' April 2009 dwar il-promozzjoni tal-użu tal-enerġija minn sorsi rinnovabbli u li temenda u sussegwentement tħassar id-Direttivi 2001/77/KE u 2003/30/KE (ĠU L 140, 5.6.2009, p. 16).
         
            (19)  Disponibbli fuq https://www.iscc-system.org/process/audit-and-certification-process/iscc-system-documents/ (ikkonsultata l-aħħar fid-19 ta' Marzu 2019).
         
            (20)  Disponibbli fuq https://www.iscc-system.org/process/audit-and-certification-process/iscc-system-documents/ (ikkonsultata l-aħħar fid-19 ta' Marzu 2019).
         
            (21)  Disponibbli fuq https://www.iscc-system.org/certificates/all-certificates/ (ikkonsultata l-aħħar fil-15 ta' Marzu 2019).
         
            (22)  Disponibbli fuq http://ethanolproducer.com/articles/14531/adm-announces-plans-to-reconfigure-ethanol-complex-in-illinois (ikkonsultata l-aħħar fil-15 ta' Marzu 2019).
         
            (23)  Disponibbli fuq https://www.reuters.com/article/us-usa-ethanol-brazil/u-s-ethanol-exports-to-brazil-drop-to-nearly-three-year-low-idUSKCN1MF2FI (ikkonsultata l-aħħar fil-15 ta' Marzu 2019).
         
            (24)  Ir-Regolament tal-Kunsill (KE) Nru 1001/2008 tat-13 ta' Ottubru 2008 li jimponi dazju anti-dumping definittiv fuq l-importazzjonijiet ta' ċerti aċċessorji ta' tubi u pajpijiet, tal-ħadid jew tal-azzar, li joriġinaw mir-Repubblika tal-Korea u mill-Malasja wara reviżjoni ta' skadenza skont l-Artikolu 11(2) tar-Regolament (KE) Nru 384/96 (ĠU L 275, 16.10.2008, p. 18).